Bővíti sportmodelleinek kínálatát a Lexus 
A jövőben több lehetőség közül is választhat az, aki sportos kivitelben szeretné élvezni új Lexus járművét. Az egymásra épülő szintek nem csak az eddiginél jobban igazodnak a piaci igényekhez, de új távlatokat is nyitnak azok előtt, akik csak a legjobbal érik be.

Jövőre ünnepli tizenötödik születésnapját a Lexus F sportmárka. A prémium autógyártó legsportosabb gyártmányai másfél évtized alatt felnőttek patinás európai versenytársaikhoz, egyedi karakterükkel – amelyben kulcsszerepet játszik a turbókorszakban teljesen egyedülálló, nagy lökettérfogatú, nyolchengeres szívómotor – hiteles alternatívát jelentenek azok számára, akik nem egyszerű közlekedési eszközként tekintenek a gépkocsira. A Lexus F márka abszolút csúcspontja, a 2010 és 2012 között gyártott LFA pedig már születése pillanatában legendává vált, és azóta olyan magasra szárnyalt a presztízse, ahová a szupersportkocsik közül is csak a legkiválóbbak tudják követni.
A Lexus a kezdetektől jóformán változatlan recept szerint építette és kínálta az F sportmodelleket, valamint az azok szellemiségét könnyebben kezelhető műszaki tartalommal (és megfizethetőbb árfekvésben) tolmácsoló F Sport felszereltségi szintet. Most viszont, a jubileum tiszteletére az alapoktól kezdve dolgozza át a struktúrát, amely várhatóan jóval többet jelent majd, mint a meglévő erőforrások újraelosztását.
A 2021. évi SEMA észak-amerikai tuningkiállításon bemutatott, különlegesen átépített Lexus F modellek kapcsán már felmerült ez a bizonyos, megújult új modellstruktúra. Az eddigi kettő helyett négy szinten kínál sportos alternatívát ügyfeleinek a Lexus. Az átfogó optikai módosításokat újrahangolt futóművel társító F Sport kivitel helyébe két, egymásra épülő kiviteli szint kerül: az F Sport Design azoknak kínál optimális megoldást, akik harciasabb lökhárítókban, nagyobb keréktárcsákban, módosított mintázatú hűtőmaszkban, sportos kialakítású kezelőszervekben (kormánykerék, műszeregység, ülések) és egyéb, adrenalintermelést fokozó látványelemekben gondolkodnak, de ragaszkodnak a Lexus legendás kényelméhez.
Az F Sport Handling a fent felsorolt esztétikai változtatásokhoz áthangolt felfüggesztést, módosított fékeket társít. A sportosság optikai és funkcionális megnyilvánulásának kettéválasztása révén a mérnököknek jóval kevesebb kompromisszumot kell kötniük a járművek kalibrálása terén, és ezáltal az ügyfelek szélesebb körének elvárásait tudják kielégíteni: az új modellszerkezetben azok is megtalálják a számításukat, akiknek eddig egy kicsit túl feszesek, túl közvetlenek voltak az F Sport kivitelek, és azok is, akik még precízebb, még határozottabb vezethetőséget vártak volna el a márka sportos típusaitól.
A harmadik szint az F Sport Performance nevéből adódóan még szélsőségesebb hangolást, valamint teljesítménynövelést vagy akár a hétköznapi kínálat fölé magasodó, exkluzív erőforrást kínál. Ennek a harmadik lépcsőnek az első képviselője a közelmúltban bemutatott Lexus IS 500 F Sport Performance sportszedán, amely gyakorlatilag megfelel az előző, második generációs Lexus IS kategóriateremtő sportváltozatának.
Ezek után csupán egy, ám annál fontosabb kérdés maradt: mit kínál majd ügyfeleinek a hierarchia csúcsán álló Lexus F modellverzió? A gyár egyelőre hallgat, későbbre ígérve a megfejtést, amely alighanem egy vadonatúj típus képében fog érkezni. Az egyszerűbb, bár kevésbé kívánatos verzió, hogy a Lexus F típusok az F Sport Performance modellek tovább finomított, még extrémebb kivitelei lesznek. Ennél jóval izgalmasabb, és voltaképpen logikusabb az a lehetőség, hogy az eddig megszokottnál is nagyobb motorteljesítményű, szélsőségesen sportos futómű-hangolású járműveket – gyakorlatilag közúti versenyautókat – takar majd az egyetlen extra betűből álló típusjelzés. Ezeken a modelleken mutatkozhat be a márka rég várt négyliteres turbómotorja, amely egyes források szerint akár 650 lóerő fölötti teljesítménnyel ugorhat a prémium sportautók kategóriájának élére.
A Lexus nem árulta el, mikorra számíthatunk az új nómenklatúra szerinti első Lexus F típusra. Annak fényében azonban, hogy a márka több éves hallgatás után most először ejtett szót sportmodelleinek jövőjéről, és hogy jelenleg egyetlen típus: a Lexus RC F kupé árválkodik a japán sportmárka palettáján, várhatóan már 2022 elején közelebb jutunk a megfejtéshez.

